“โตโยต้า”เตรียมเรียกคืนรถ 1.58 ล้านคัน เหตุถุงลมนิรภัย”ทาคาตะ”บกพร่อง
"โตโยต้า"เตรียมเรียกคืนรถ 1.58 ล้านคัน เหตุถุงลมนิรภัย"ทาคาตะ"บกพร่อง
24 พ.ค. 2559

บริษัท โตโยต้า มอเตอร์ คอร์ปอเรชั่น เปิดเผยว่า บริษัทเตรียมเรียกคืนรถยนต์อีกกว่า 1.58 ล้านคันในสหรัฐ เพื่อเปลี่ยนถุงลมนิรภัยตัวใหม่ หลังพบว่าถุงลมนิรภัยตัวเดิมของบริษัทสัญชาติญี่ปุ่น ทาคาตะ คอร์ปอเรชั่นไม่ได้มาตราฐาน
จากเหตุการณ์ดังกล่าว ส่งผลให้ยอดของจำนวนรถยนต์ที่โตโยต้าเรียกคืนไปแล้วในสหรัฐสูงถึง 4.7 ล้านคัน ประกอบด้วยรถยนต์ 9 รุ่นด้วยกัน อาทิ โตโยต้า ยาริส และ เลกซัส ไอเอส รุ่นปี 2549-2554
การประกาศเรียกคืนดังกล่าวมีขึ้น หลังสำนักงานบริหารความปลอดภัยการจราจรบนทางหลวงแห่งชาติของสหรัฐ (NHTSA) ได้สั่งการเรียกคืนถุงลมนิรภัยของทาคาตะกว่า 28.8 ล้านตัวเมื่อต้นเดือนที่ผ่านมา หลังพบบริษัทผู้ผลิตรถยนต์ 17 เจ้ารวมถึงโตโยต้า ใช้ถุงลมนิรภัยยี่ห้อดังกล่าวเป็นจำนวนทั้งสิ้น 35-40 ล้านตัว          
ทั้งนี้ ความบกพร่องของถุงลมนิรภัยทาคาตะ ส่งผลให้มีผู้เสียชีวิตแล้วกว่า 10 รายทั่วโลก เนื่องจากได้รับอันตรายจากสะเก็ดระเบิด หลังถุงลมนิรภัยเกิดระเบิดขึ้นหลังได้รับการกระแทก         